НэщI исхэм папщIэ
Гугъуехьхэм хэхуа цIыхухэр гъащIэм щыхагъэзэгъэжу Куба дэт центрым къудамэщIэ къыщызэIуахащ. Абы пIалъэкIэ щопсэу зи ныбжь хэкIуэта къуажэдэсхэмрэ ныкъуэдыкъуэхэмрэ. Псори Бахъсэн районым щыщщ.
Ар къызэIуахынымкIэ щIэгъэкъуэн хъуащ республикэм Лэжьыгъэмрэ социальнэ зыужьыныгъэмкIэ и министерствэр.
Мы зэманым къудамэм зыщагъэпсэху, я узыншагъэр щрагъэфIакIуэ зи ныбжь хэкIуэтахэу, ныкъуэдыкъуэхэу цIыху 12-м. IуэхущIапIэм и унафэщIым и къуэдзэ Шыкуэ Мадинэ къызэрыджиIамкIэ, мыбы зэрыщыIэм зыми уасэ щIитыркъым. Жьы хъуахэмрэ ныкъуэдыкъуэхэмрэ зыхуеину Iуэхутхьэбзэ псори хуащIэ, тхуэ ягъашхэ. Къудамэм и унафэщI Дал Светланэ и псалъэхэм ятепщIыхьмэ, лэжьыгъэм ирашэлIащ дохутыри психологи яхэту IэщIагъэлI гуп. Ахэр пIалъэкIэ мы унэм щыпсэунухэм сакъыу якIэлъоплъ.
Пэшхэр къабзэщ, екIущ, цIыхухэр хуащIэ IуэхутхьэбзэхэмкIэ арэзыщ.
Куба къыщызэIуаха центрым я узыншагъэр щрагъэфIэкIуэж хъунущ унагъуэхэм яхэсхэу зи ныбжь хэкIуэтахэми. Ахэри къыхэзыхыр къуажэ социальнэ лэжьакIуэхэрщ. Жьы хъуахэмрэ ныкъуэдыкъуэхэмрэ псом хуэмыдэу сэбэп яхуохъу массажыр. Псалъэм и хьэтыркIэ, Къанкъул КIукIуэ нэхъапэм езым и закъуэ къикIухьыфыртэкъым, иджы баш иIыгъыу зокIуэ. Массаж нэужьым Къуэдз Маржинэт фIыуэ зыкъиужьыжащ.
Къыхэзгъэщыну сыхуейщ мыбы зи узыншагъэр щезыгъэфIакIуэхэм хуабжьу гулъытэшхуэ зэрыщыхуащIыр. Уеблэмэ нэщI исхэм папщIэ щэращ ягъэхьэзыр.
IуэхущIапIэм къызэрыщыджаIамкIэ, зэман гъунэгъу дыдэм зызыгъэпсэхухэр республикэм и щIыпIэ нэхъ дахэхэм зыплъыхьакIуэ яшэнущ.
Хьэмыкъуэ Светланэ.
